**INDOKOLÁS**

**a temetőkről és a temetkezés rendjéről szóló önkormányzati rendelethez**

A Vas Megyei Kormányhivatal 2022. november 25. napján megkereste az illetékességébe tartozó települési önkormányzatokat, hogy vizsgálják felül a hatályban lévő, a temetők üzemeltetését és temetkezést szabályozó önkormányzati rendeleteiket. Az ilyen rendeletek célvizsgálatának eredményeként a Kormányhivatal észrevételeket fogalmazott meg, melyek figyelembevételével megtörtént a temetőkről és a temetkezés rendjéről szóló 25/2000.(IX.28.) önkormányzati rendelet felülvizsgálata annak érdekében, hogy az ne tartalmazzon magasabb szintű jogszabályokkal ellentétes, vagy azokat megismétlő rendelkezéseket. A módosításra kerülő rendelkezések nagy száma miatt, valamint annak érdekében, hogy a rendelet megfeleljen a jogszabályszerkesztésről szóló 61/2009. (XII.14.) IRM rendeletnek, a rendelet hatályon kívül helyezése és új rendelet megalkotása szükséges.

**1-3. §**

A város területén üzemelő, lezárt köztemetők és nem köztemetőnek minősülő felekezeti temetők felsorolását tartalmazza. A közgyűlési és bizottsági hatásköröket különíti el. A rendelet rögzíti továbbá, hogy a köztemetők fenntartásáról az önkormányzat kegyeleti közszolgáltatási szerződés útján gondoskodik.

**4-9. §**

A temetkezési helyeket és részletes temetkezési szabályokat (rendelkezési jog, megváltás időtartama, újraváltás stb.) tartalmazza.

**10. §**

A polgármester díszsírhelyet, urnasírhelyet (a továbbiakban: díszsírhelyet) adományozhat azon elhunyt személyek részére, akik az ország, a vármegye, a város érdekében hosszú időn át kimagasló gazdasági, tudományos, művészeti, vagy társadalmi tevékenységet fejtettek ki. Az ezzel kapcsolatos szabályokat tartalmazza.

**11. §**

A temetőkről és a temetkezésről szóló 1999. évi XLIII. törvény (a továbbiakban: Ttv.) 40. § (1) bekezdése alapján a rendelet kötelezővé teszi a temetőn belüli, az elhunyt hűtésével, ravatalozásával, a temetőben erre a célra rendszeresített szállító járművön történő szállításával, továbbá a hamvaknak az erre szolgáló berendezéssel történő szórásával, urnaelhelyezéssel, sírásással, sírhelynyitással, sírbahelyezéssel, visszahantolással, újratemetéssel és exhumálással kapcsolatos feladatok ellátására az üzemeltető szakszemélyzetének és berendezésének igénybevételét (a továbbiakban: az üzemeltető által biztosított szolgáltatás).

**12. §**

Az üzemeltető engedélyéhez kötött tevékenységeket, továbbá a temetőben tiltott tevékenységeket sorolja fel.

**13. §**

A temető használatának rendjének (nyitvatartás, temetési időpontok, behajtás, bejelentés- és engedélyköteles munkák) részletes szabályait tartalmazza.

**14-15. §**

A temetőkről és a temetkezés rendjéről szóló 25/2000. (IX.28.) önkormányzati rendelet hatályon kívül helyezéséről, valamint a rendelet hatálybalépéséről rendelkezik.

**1. melléklet**

Az 1. mellékletet a síremlék, sírbolt építésének, felújításának engedélyezési és munkavégzések bejelentő lapjának nyomtatványa képezi.

**2. melléklet**

A Ttv. 40. § (2) bekezdésében taxatívan felsorolt díjtételeket határozza meg.

**3. melléklet**

A temető beosztott tábláiban sorszámozott sírhelyek, síremlékek, sírboltok, urnakripták, kolumbárium fülkék méreteit rögzíti.